text: Nabo slog alarm, da klejne-kogeri gik galt
  22 november 2013 kl. 06.29
  Naboen slog alarm, da der stod flammer ud af køkkenvinduet i en villa i Haderslev. Imens var klejnekogeren ude at gå tur med hunden.
  Man skal passe på, når man koger klejner.
  Det må være læren for en mand i Haderslev, som torsdag forsøgte at lave de sløjfeformede julesmåkager i sit villakøkken på Kongevej.
  Efter at have fuldendt klejnekogningen gik manden en tur i nabolaget i den sønderjyske by for at lufte sin hund.
  Men der var tilsyneladende en gryde eller en kogeplade, som ikke var ordentligt slukket hjemme i huset. En nabo slog i hvert fald alarm ved 16.45-tiden, fordi der stod flammer ud af køkkenvinduet.
  Ingen er kommet noget til i branden, men køkkenet er udbrændt, oplyser Syd- og Sønderjyllands Politi.
  